**H O T Ă R Â R E**

**privind trecerea imobilului înscris în Cartea funciară 338817 Cluj-Napoca din domeniul public al Județului Cluj și administrarea Consiliului Județean Cluj în domeniul public al Municipiului Cluj-Napoca**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 225 din 15.11.2021 privind trecerea imobilului înscris în Cartea funciară 338817 Cluj-Napoca din domeniul public al al Județului Cluj şi administrarea Consiliului Judeţean Cluj în domeniul public al Municipiului Cluj-Napoca, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 40550/09.11.2021; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 40644/10.11.2021 şi Avizul cu nr. 40550 din 18.11.2021 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Având în vedere Hotărârea Consiliului Local Municipiului Cluj-Napoca nr. 702/2021 privind solicitarea de trecere a imobilului situat în Municipiul Cluj-Napoca, str. Traian Vuia nr. 149-151, din domeniul public al Judeţului Cluj și administrarea Consiliului Judeţean Cluj în domeniul public al Municipiului Cluj-Napoca;

Luând în considerare dispozițiile:

* art. 182 alin. (4) coroborate cu ale art. 136 alin. (2) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 2 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile:

* art. 108 lit. e), ale art. 173 alin. (1) lit. d), ale alin. (5) lit. i), l), p), ale art. 285-286, ale art. 287 lit. b) și ale art. 294 alin. (2) şi alin. (5)-(7) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 554 și ale art. 858-862 din Legea privind Codul civil nr. 287/2009, republicată, cu modificările şi completările ulterioare;
* art. 5 alin. (1) lit. b) și ale art. 12 - 16 din Anexa la Ordinul Ministerului Afacerilor Interne nr. 30/2015 pentru aprobarea Regulamentului de organizare şi funcţionare a Inspectoratului General de Aviaţie al Ministerului Afacerilor Interne, cu modificările și completările ulterioare;
* Hotărârii Consiliului Judeţean Cluj nr. 191/2018 privind aprobarea Protocolului de colaborare între Judeţul Cluj şi Municipiul Cluj-Napoca în vederea realizării unor facilităţi park&ride;
* Hotărârii Consiliului Judeţean Cluj nr. 52/2020 privind însuşirea unei documentaţii cadastrale de alipire a unor imobile situate în Municipiul Cluj-Napoca, str. Traian Vuia nr. 149-151, identificate cu numerele cadastrale 332300 şi 306085;
* Hotărârii Consiliului Judeţean Cluj nr. 141/2020 privind aprobarea indicatorilor tehnico-economici şi finanţării multianuale a obiectivului de investiţii „Park&Ride situat în Municipiul Cluj-Napoca, str. Traian Vuia nr. 149-151;
* Hotărârii Consiliului Local al Municipiului Cluj-Napoca nr. 855/2018 privind aprobarea protocolului de colaborare între Judeţul Cluj şi Municipiul Cluj-Napoca în vederea realizării unor facilităţi park&ride;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1**. **(1)** Se aprobă trecerea imobilului situat în Municipiul Cluj-Napoca, str. Traian Vuia nr. 149-151, înscris în Cartea funciară nr. 338817 Cluj-Napoca cu nr. cadastral 338817, în suprafaţă de 48501 mp**,** din domeniul public al Județului Cluj, în domeniul public al Municipiului Cluj-Napoca.

**(2)** După preluare imobilul transmis potrivit alin. (1) se utilizează în scopul realizării unor facilități de tip park&ride și infrastructuri tehnico-edilitare pentru servicii publice de transport persoane în zona de transfer și acces în Municipiul Cluj-Napoca, conform Strategiei Integrate de Dezvoltare Urbană pentru Zona Metropolitană Cluj-Napoca.

**(3)** Predarea–primirea imobilului prevăzut la alin. (1) se va face pe bază de proces-verbal de predare-primire încheiat între Consiliul Județean Cluj și Consiliul Local al Municipiului Cluj-Napoca, în termen de 30 de zile de la data comunicării prezentei hotărâri.

**(4)** Consiliul Județean Cluj îşi va actualiza în mod corespunzător datele din evidenţa cantitativ-valorică şi de cadastru şi va opera modificările corespunzătoare în anexa nr. 1 la Hotărârea Consiliului Județean Cluj nr. 143/2008 pentru aprobarea inventarului bunurilor din domeniul public al Județului Cluj, cu modificările şi completările ulterioare.

**(5)** În cazul în care nu se respectă destinația imobilului prevăzut la alin. (2), aceasta revine în domeniul public al Județului Cluj, în conformitate cu dispoziţiile legale în vigoare.

**Art. 2.** Se mandatează Preşedintele Consiliului Judeţean Cluj pentru modificarea şi completarea Protocolului de colaborare încheiat între Judeţul Cluj şi Municipiul Cluj-Napoca în vederea realizării unor facilităţi park&ride aprobat prin Hotărârea Consiliului Judeţean Cluj nr. 191/2018.

**Art. 3.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Juridică şi Direcţia de Administrare a Domeniului Public şi Privat al Judeţului Cluj.

**Art. 4.** Prezenta hotărâre se comunică Direcţiei Juridice; Direcţiei de Administrare a Domeniului Public şi Privat al Judeţului Cluj; Aeroportului Internațional ”Avram Iancu” Cluj R.A.; Municipiului Cluj-Napoca, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 211 din 25 noiembrie 2021**

*Prezenta hotărâre a fost adoptată cu 36 de voturi “pentru”, fiind astfel respectate prevederile legale privind majoritatea de voturi necesară.*